
begira bi 

Pareta zuriko labirinto honetan 
bizi naiz. 

Beti norabide zuzenean nabil, 
ziur nagoke, nahiz eta ez dakidan 
bideak zein duen norantza. 

Beharrik ere ez, 
irudika dezakedan guztia 
arnas baitezaket bertan; 
jatorri ezberdineko sukaldeen usaina; 
h iri bide jendetsuen taupada larria; 
eguzkitan, lasaitasunez 
agurtzen nauten hiru agure. 



Ibilia eta itzala bat dira, 
zeruertza eta larruazala bezala. 
Dena dago airean 
pareta zuriko labirinto honetan. 

Mundu berriak dakartzate orbanek, 
sar naiteke lurpera satorrei segika 
irten laino artetik mirua nola. 
Izan naiteke maluta, 
izan naiteke printza. 

Labirinto honen pareta zuriotan 
bizi naiz, 

leizetan marraztutako pottoka bezala, 
begiratzen nauenaren amets, 
denboraren jabe. 

